Kapers vermoor vrou vroegoggend by oorgang‘n Skermgreep van die video wat wys hoe die vrou gekaap word. (Video: Twitter) Beeldmateriaal van ŉ vrou wat vroegoggend by ŉ oorgang in Johannesburg deur kapers doodgeskiet en dan bloot in die pad agtergelaat word, is met afgryse bejeën. Die vrou hou omstreeks 05:30 Vrydag stil by die oorgang in Bramley, waarna vier aanvallers haar motor omsingel. ŉ Ander motoris nader die oorgang stadig en versnel dan – moontlik omdat dié persoon besef wat aan die gang is. Die vrou se motor beweeg stadig tot in die oorgang, een van die kapers stap weg, keer terug na die motor en spring dan saam met sy drie makkers in die voertuig, waarna hulle wegjaag. Die slagoffer se liggaam bly in die oorgang agter. Kapt. Kay Makhubela, Gautengse polisiewoordvoerder, het gesê niemand is nog in verband met die voorval in hegtenis geneem nie. ŉ Saak van moord en kaping word ondersoek. Volgens die polisie is die vrou vermoedelik 45 jaar oud. Hy het gesê alle moontlike leidrade, ook die beeldmateriaal, sal opgevolg word om die kapers te probeer opspoor.